**IEKŠĒJIE NOTEIKUMI**

Rīgā

05.02.2020 Nr. 3

**Valsts policijas ētikas kodekss**

Izdoti saskaņā ar

Valsts pārvaldes iekārtas likuma

72.panta pirmās daļas 2.punktu

**I. Vispārīgie jautājumi**

1. Iekšējie noteikumi (turpmāk – Ētikas kodekss) nosaka Valsts policijas nodarbināto – amatpersonu ar speciālajām dienesta pakāpēm (turpmāk – amatpersona), darbinieku, ar kuriem noslēgts darba līgums un valsts civildienesta ierēdņu ētikas vērtības un pamatprincipus, vispārējās uzvedības noteikumus, darbības, kas vērstas uz interešu konflikta novēršanu, uzvedības noteikumus komunikācijā ar lobētājiem un Ētikas kodeksa normu pārkāpumu izskatīšanas kārtību.

2. Ētikas kodeksa mērķis ir veicināt nodarbināto godprātīgu dienesta (amata, darba) pienākumu izpildi sabiedrības un valsts interesēs saskaņā ar tiesību normām, dot saistošas uzvedības rekomendācijas, sekmēt nodarbināto ētisku uzvedību, mazināt interešu konflikta un lobēšanas situāciju rašanās iespēju, kā arī vairot sabiedrības uzticību Valsts policijai.

3. Ētikas kodekss ir vienlīdz saistošs visiem nodarbinātajiem to dienesta (amata, darba) pienākumu izpildē, izņemot jautājumus, kas tieši attiecināmi vienīgi uz valsts amatpersonām.

4. Ētikas kodeksā noteikto nodarbinātais ievēro arī ārpus dienesta (amata, darba) pienākumu izpildes vietas un laika.

5. Ētikas kodekss nav visaptverošs ētikas vērtību, pamatprincipu un vispārējās uzvedības noteikumu apraksts. Situācijās, kas nav regulētas Ētikas kodeksā, nodarbinātais rīkojas saskaņā ar vispārējiem ētikas principiem un uzvedības normām.

6. Nodarbinātais, ievērojot Ētikas kodeksā noteikto, vairo sabiedrības uzticību Valsts policijai, apzinoties, ka Valsts policijas kopējo tēlu sabiedrībā veido katra atsevišķa nodarbinātā uzvedība un rīcība.

7. Nodarbināto ar Ētikas kodeksu iepazīstina tiešais priekšnieks (vadītājs):

7.1. pirmajā dienesta (amata, darba) pienākumu izpildes dienā, ja nodarbinātais uzsāk dienestu (darbu) Valsts policijā;

7.2. piecu darbdienu laikā pēc šā Ētikas kodeksa spēkā stāšanās, ja nodarbinātais jau atrodas dienestā (darbā) Valsts policijā;

7.3. piecu darbdienu laikā pēc nodarbinātā atgriešanās no prombūtnes, ja šā Ētikas kodeksa 7.2. apakšpunktā noteiktajā termiņā nodarbinātais atrodas prombūtnē.

8. Ētikas kodeksā noteikto vērtību, ētikas pamatprincipu un uzvedības noteikumu ievērošanu katrā struktūrvienībā nodrošina attiecīgās struktūrvienības priekšnieks (vadītājs), kurš ar savu uzvedību un rīcību veicina nodarbināto izpratni par ētikas vērtībām, pamatprincipiem un ētisku rīcību un ir paraugs nodarbinātajiem ētikas vērtību, pamatprincipu un uzvedības normu ievērošanā.

9. Lai veicinātu Ētikas kodeksa normu īstenošanu un ievērošanu, Valsts policijā ir izveidota Ētikas komisija. Ētikas komisijas locekļi ir uzticības personas ētikas jautājumos.

10. Ja nodarbinātajam rodas šaubas par iecerētās rīcības atbilstību ētikas normām, nodarbinātais var konsultēties ar amatā augstāku amatpersonu, uzticības personu ētikas jautājumos vai Valsts policijas Ētikas komisiju.

**II. Vērtības un profesionālās ētikas pamatprincipi**

11. Nodarbinātais ievēro šādas vērtības un tajās balstītus profesionālās ētikas pamatprincipus:

11.1. profesionalitāte:

11.1.1. nodarbinātais savas kompetences, prasmes un zināšanas dienesta (amata, darba) pienākumu izpildē izmanto efektīvi un kvalitatīvi;

11.1.2. nodarbinātā rīcība, lēmumi un viedokļi ir pamatoti un izsvērti, balstīti situācijas analīzē, objektīvos faktos un datos;

11.1.3. nodarbinātais dienesta (amata, darba) pienākumu izpildē pārņem nozares labo praksi un starptautisko pieredzi;

11.1.4. nodarbinātais prot uzklausīt citu viedokli un konflikta situācijas risināt objektīvi, izvērtējot pušu argumentus un mēģinot rast ātrāku konflikta risinājumu;

11.2. godprātība:

11.2.1. nodarbinātais dienesta (amata, darba) pienākumus pilda godprātīgi – godīgi, atklāti un patstāvīgi, ievērojot normatīvos aktus un ētikas normas, neizmantojot amata (dienesta) stāvokļa priekšrocības personīgā labuma gūšanai sev vai citai personai vai lai ietekmētu citas iestādes vai personas, risinot personīgos jautājumus;

11.2.2. nodarbinātais dienesta (amata, darba) pienākumus pilda, vairojot sabiedrības uzticību Valsts policijai, un atturas no darbībām, kas var radīt aizdomas par negodprātīgu rīcību vai ietekmējamu stāvokli un darbībām, kas varētu ietekmēt lēmuma pieņemšanu;

11.2.3. nodarbinātais, ja tā rīcībā ir konkrēti fakti un pamatojums, saskaņā ar noteikto kārtību informē (ceļ trauksmi) par iespējamiem pārkāpumiem, ko novēro, pildot dienesta (amata, darba) pienākumus, kā arī cieņpilni izturas pret nodarbinātajiem, kuri ceļ trauksmi;

11.3. objektivitāte:

11.3.1. nodarbinātais dienesta (amata, darba) pienākumus pilda objektīvi un taisnīgi, ar augstu tiesisko apziņu, ievērojot personu vienlīdzību, un neizrādot īpašu labvēlību vai radot nepamatotas privilēģijas kādai personai;

11.3.2. nodarbinātais, sagatavojot vai pieņemot lēmumu, ņem vērā tikai pārbaudītu un objektīvu informāciju, pamatojoties uz dokumentiem un iegūtajiem pierādījumiem un rīkojas saskaņā ar normatīvajiem aktiem un vispārējiem tiesību principiem;

11.4. darbs sabiedrības labā:

11.4.1. nodarbinātais rīkojas sabiedrības interesēs, panākot iespējami lielu labumu valstij un sabiedrībai;

11.4.2. nodarbinātais ievēro visu sabiedrības locekļu līdztiesīgumu un taisnīguma principu, rodot taisnīgus un samērīgus risinājumus;

11.4.3. nodarbinātais, pildot dienesta (amata, darba) pienākumus, ievēro tiesiskuma un politiskās neitralitātes principu, kā arī pamatojas uz profesionāliem kritērijiem neatkarīgi no savas politiskās pārliecības;

11.5. konfidencialitāte:

11.5.1. nodarbinātais informāciju, kas kļuvusi zināma, pildot dienesta (amata, darba) pienākumus, izmanto, apstrādā un glabā saskaņā ar normatīvajiem aktiem un noteiktās informācijas veida lietošanas noteikumiem;

11.5.2. nodarbinātais informāciju, kas kļuvusi zināma, pildot dienesta (amata, darba) pienākumus, neatklāj citiem, tai skaitā, arī citiem nodarbinātajiem, kuriem šī informācija nav nepieciešama dienesta (amata, darba) pienākumu pildīšanai, un neizmanto personiskās interesēs;

11.6. atbildība:

11.6.1. nodarbinātais dienesta (amata, darba) pienākumus pilda atbildīgi, rūpīgi un savlaicīgi, nodrošinot Valsts policijas darba efektivitāti un kvalitāti, apzinoties, ka ar savu darbību ietekmē kopīgo Valsts policijas darba rezultātu;

11.6.2. nodarbinātais pieņem skaidrus un pamatotus lēmumus un uzņemas atbildību par tiem;

11.6.3. nodarbinātais ar Valsts policijas īpašumā, valdījumā vai lietošanā esošu mantu un citiem resursiem rīkojas saudzīgi, ekonomiski un racionāli, nepieļaujot tās nozaudēšanu, bojāšanu vai izmantošanu savām vai citu personu privātām vajadzībām;

11.6.4. nodarbinātais, saņemot prettiesisku pavēli vai rīkojumu, ziņo amatā augstākai amatpersonai;

11.6.5. nodarbinātais sniedz patiesu informāciju;

11.6.6. nodarbinātais ir paškritisks, atzīst un labo savas kļūdas un atvainojas par neētisku rīcību;

11.7. lojalitāte:

11.7.1. nodarbinātais, pildot dienesta (amata, darba) pienākumus, valsts intereses vienmēr uzskata par primārām attiecībā pret personiskām interesēm;

11.7.2. nodarbinātais publiskos izteikumos ir lojāls pret valsti un Valsts policiju un ievēro Valsts policijas darbības mērķi un pamatvērtības;

11.7.3. nodarbinātais ar profesionālo darbību saistītos publiskos izteikumos paskaidro vai pauž Valsts policijas viedokli, apzinoties, ka veido sabiedrības viedokli par Valsts policijas tēlu;

11.7.4. nodarbinātais nepiedalās aktivitātēs, kas objektīvi varētu radīt šaubas par rīcību valsts vai sabiedrības interesēs, traucēt profesionāli pildīt dienesta (amata, darba) pienākumus, kompromitēt vai apkaunot Valsts policiju. Valsts policija respektē nodarbināto privātumu un neierobežo to privātās aktivitātes ārpus darba laika, ciktāl tas neasociējas ar Valsts policiju.

12. Papildus šā Ētikas kodeksa 11. punktā minētajām vērtībām un profesionālās ētikas pamatprincipiem nodarbinātais rīkojas saskaņā ar šādām Valsts policijas vērtībām:

12.1. piederība – sevis apzināšanās kā daļu no Valsts policijas un lepošanās ar piederību Valsts policijai;

12.2. sadarbība – godīga, atklāta, cieņpilna, uz risinājumu vērsta komunikācija un informācijas apmaiņa ar citiem nodarbinātajiem un iestādēm, sniedzot vai saņemot nepieciešamo palīdzību pienākumu izpildē, iesaistīšanās jautājumu risināšanā, kas skar vairākas Valsts policijas struktūrvienības, vairākas iestādes vai nozares un atvērtība sadarbības iniciatīvām ar citu jomu speciālistiem, kā arī vienota mērķu izpratne un to sasniegšana;

12.3. attīstība – pastāvīga savu kompetenču, prasmju un zināšanu pilnveidošana, atvērtība pārmaiņām, iesaistīšanās jaunu pieeju un inovāciju izmantošanā un ieguldījums Valsts policijas attīstībā;

12.4. cieņa – attieksme, kam raksturīga citu personību spēju, zināšanu un vērtību atzīšana, kas izpaužas kā cieņpilna komunikācija ar citiem nodarbinātajiem, iestādēm, organizācijām, komersantiem un ikvienu sabiedrības locekli, prasme uzklausīt citu viedokli, bet viedokļu nesakritības gadījumā sniegt objektīvus un korektus argumentus;

12.5. komunikācija – godīga, atklāta, laipna, uz risinājumu vērsta sazināšanās ar citiem nodarbinātajiem, iestādēm, organizācijām, komersantiem un ikvienu sabiedrības locekli.

**III. Vispārējās uzvedības noteikumi**

13. Nodarbinātais saskarsmē ar citiem nodarbinātajiem un personām, ar kurām komunicē, pildot dienesta (amata, darba) pienākumus, ievēro profesionālo etiķeti, ir lietišķs un konstruktīvs, izturas ar cieņu, sapratni, laipni un pieklājīgi.

14. Nodarbinātais rūpīgi pārdomā savus izteikumus, nelieto izteikumus, žestus un mājienus, kas var būt aizskaroši citu pašcieņai, neaizskar personas godu un cieņu, nav augstprātīgs, autoritārs un ir iecietīgs pret citu personu uzskatiem un pārliecību.

15. Nodarbinātais ar savu rīcību un izteikumiem neapvaino un nediskriminē citus nodarbinātos un personas, ar kurām komunicē, pildot dienesta (amata, darba) pienākumus, neatkarīgi no personas rases, tautības, dzimuma, izglītības, amata, vecuma, invaliditātes, seksuālās orientācijas, reliģiskās, politiskās vai citas pārliecības, mantiskā vai ģimenes stāvokļa vai citiem apstākļiem.

16. Nodarbinātais darba vidi uztur kārtīgu un lietišķu un nenovieto tajā personiskās lietas, kas var izraisīt šaubas par nodarbinātā atbilstību amatam valsts pārvaldē vai radīt maldīgu, negatīvu priekšstatu par šo lietu nozīmi.

17. Nodarbinātais cenšas novērst prettiesisku vai neētisku rīcību un nepieļauj tādas rīcības slēpšanu, noklusēšanu vai atbalstīšanu.

18. Nodarbinātais, apzinoties valsts pārvaldē nodarbināto atrašanos pastiprinātas sabiedrības uzmanības lokā, gan dienestā (darbā), gan ārpus dienesta (amata, darba) pienākumu pildīšanas rīkojas tā, lai nekaitētu sev, Valsts policijai vai valstij un nemazinātu Valsts policijas vai valsts pārvaldes reputāciju.

19. Nodarbinātais ārpus dienesta pienākumu izpildes (darba) laika izvēlas tādu uzvedības un komunikācijas stilu un saturu, kas nerada šaubas par objektīvu un godprātīgu profesionālo pienākumu pildīšanu un Valsts policijas kā profesionālas un atbildīgas iestādes tēlu sabiedrībā.

20. Nodarbinātais atturas no tādu blakus darbu veikšanas vai amatu savienošanas, kas traucē vai varētu traucēt atbildīgu un profesionālu dienesta (amata, darba) pienākumu pildīšanai.

21. Nodarbinātais tiešsaistes sociālajos tīklos un mikroblogošanas vietnēs neievieto un nepublicē komentārus, informāciju, attēlus, fotogrāfijas vai video, kas ir pretrunā Valsts policijas vērtībām un ētikas pamatprincipiem, liecina par vispārējās uzvedības normu pārkāpumiem vai nelojālu attieksmi pret Valsts policiju vai valsti.

22. Nodarbinātā tiešais priekšnieks (vadītājs) un amatā augstāka amatpersona saskarsmē ar padoto, dodot uzdevumus un rīkojumus, ir korekts un pieklājīgs.

23. Nodarbinātā tiešais priekšnieks (vadītājs) sekmē profesionālu mikroklimata veidošanos struktūrvienībā – veido darba vidi, kas balstīta atklātībā, līdzdalībā, profesionalitātē, cieņpilnā un vienlīdzīgā attieksmē, nepieļaujot intrigas, favorītisma, mobinga un bosinga izpausmes.

24. Nodarbinātā tiešais priekšnieks (vadītājs) kritiku par nodarbinātā darbu izsaka individuāli – bez citu nodarbināto starpniecības un klātbūtnes. Kritiku izsaka korekti, to pamatojot, neaizskarot personiski, norādot konkrētās kļūdas un veicamos pasākumus trūkumu novēršanai. Izsakot pozitīvu novērtējumu komandas darbam, uzsver sadarbības nozīmi kopīgu mērķu sasniegšanā.

25. Nodarbinātā tiešais priekšnieks (vadītājs) un amatā augstāka amatpersona nekavējoties reaģē uz konstatēto pārkāpumu un veic pasākumus apstākļu noskaidrošanai, atbildības izvērtēšanai un radītā kaitējuma novēršanai.

**IV. Darbības, kas vērstas uz interešu konflikta novēršanu**

26. Nodarbinātais nepieļauj jebkādas korupcijas izpausmes Valsts policijā un informē tiešo priekšnieku (vadītāju) vai amatā augstāku amatpersonu par jebkuru korupcijas gadījumu Valsts policijā.

27. Nodarbinātais izvairās no situācijām, kurās varētu rasties reāls, iespējams vai šķietams interešu konflikts vai korupcijai labvēlīgi apstākļi, atsakās no tādu pienākumu pildīšanas, kas var radīt interešu konfliktu vai aizdomas par nodarbinātā, viņa radinieku vai darījumu partneru personisko vai mantisko interešu ietekmēšanu un rakstveidā informē tiešo priekšnieku (vadītāju) vai amatā augstāku amatpersonu par reālu, iespējamu vai šķietamu interešu konflikta rašanos.

28. Nodarbinātajam aizliegts pieņemt jebkādas dāvanas saistībā ar pienākumu pildīšanu, izņemot, kas piešķirtas likumā “Par interešu konflikta novēršanu valsts amatpersonu darbībā“ minētajos gadījumos.

29. Nodarbinātais atsakās pieņemt viesmīlības piedāvājumu, aicinājumu piedalīties bezmaksas informatīvā, prezentācijas vai tamlīdzīgā pasākumā, ja tas var radīt šaubas par nodarbinātā objektivitāti un neitralitāti, pildot dienesta (amata, darba) pienākumus, vai būt saistīts ar ieinteresētību panākt piedāvātājam labvēlīgu attieksmi lēmuma pieņemšanā.

30. Nodarbinātais neizmanto dienesta (amata, darba) pienākumu izpildes laikā gūtos kontaktus, lai iegūtu nepamatotu labvēlību vai personīgu labumu.

**V. Uzvedības noteikumi komunikācijā ar lobētājiem**

31. Nodarbinātais komunikācijā ar privātpersonu, kura pēc savas iniciatīvas savās vai citu privātpersonu interesēs sazinās ar nodarbināto vai iestādi, lai ietekmētu lēmumu izstrādi vai pieņemšanu, un šī saziņa neizriet no normatīvajos aktos noteiktajām lēmumprojektu saskaņošanas un sabiedrības līdzdalības nodrošināšanas procedūrām (turpmāk – lobētājs), tas ir, veic lobēšanu, ievēro atklātības, vienlīdzības un godprātības principu.

32. Nodarbinātajam ir pienākums:

32.1. nekavējoties informēt tiešo priekšnieku (vadītāju) vai amatā augstāku amatpersonu par notikušajām un paredzētajām sarunām un konsultācijām ar lobētāju saistībā ar jautājumu, par ko nodarbinātais ir atbildīgs sagatavot vai pieņemt lēmumu, kā arī darīt zināmu informāciju, kas saņemta no lobētāja;

32.2. nodrošināt, ka visiem lobētājiem, kuri ir ieinteresēti konkrētā jautājuma izlemšanā, ir dotas vienlīdzīgas iespējas tikties ar lēmuma pieņēmējiem un sagatavotājiem un saņemt nepieciešamo informāciju;

32.3. pieņemot lēmumu, ņemt vērā visas sabiedrības intereses, ne tikai tās, kuras aizstāv lobētājs;

32.4. sagatavot publicēšanai Valsts policijas tīmekļvietnē informāciju par lobētāju, ar kuru notikušas sarunas vai konsultācijas saistībā ar jautājumu, par ko nodarbinātais ir atbildīgs sagatavot vai pieņemt lēmumu, norādot:

32.4.1. lobētāja vārdu, uzvārdu, juridiskās personas, ko pārstāv lobētājs, nosaukumu;

32.4.2. konkrētā lēmuma sagatavošanas procesu, ja lobētājs ir norādījis konkrētu lēmumu, vai, ja konkrēts lēmums nav norādīts, – jomu, uz kuru vērsts lobētāja iesniegtais priekšlikums;

32.4.3. veidu, kādā notikušas konsultācijas ar lobētāju (konsultatīvā padome, darba grupa vai cits veids) un konsultēšanās pamatojumu;

32.4.4. lobētāja priekšlikuma vērā ņemšanas pamatojumu – ja lobētāja priekšlikums ņemts vērā.

33. Nodarbinātais šā Ētikas kodeksa 32.4. apakšpunktā minēto informāciju, saskaņojot ar tiešo priekšnieku (vadītāju), nosūta Valsts policijas Sabiedrisko attiecību nodaļai, kas informāciju par lobētāju publicē Valsts policijas tīmekļvietnē.

34. Nodarbinātajam ir aizliegts:

34.1. neievērojot vienlīdzības principu, kādam no lobētājiem nodrošināt īpašas priekšrocības;

34.2. pieņemt no lobētāja vai privātpersonas, kura nodarbina lobētāju, dāvanas, viesmīlības piedāvājumus vai citus labumus savām vai citu personu vajadzībām. Ar citiem labumiem saprot arī transporta, izmitināšanas, ēdināšanas pakalpojumus, dzērienu apmaksu vai jebkāda cita veida materiālo labumu;

34.3. izmantot dienesta stāvokli (amata priekšrocības) un personiskos kontaktus, lai kādam no lobētājiem nodrošinātu piekļuvi amatpersonām, kuras ir atbildīgas par lobētāja interesēs esošo dokumentu vai to projektu izstrādi, saskaņošanu vai pieņemšanu;

34.4. maldināt lobētāju, radot iespaidu par ekskluzīvas piekļuves nodrošināšanu amatpersonām vai iespējamību ietekmēt viņu rīcību;

34.5. lūgt lobētāju vai privātpersonu, kura nodarbina lobētāju, materiāli atbalstīt Valsts policiju vai par tās līdzekļiem rīkot Valsts policijas pasākumus;

34.6. pārstāvēt privātpersonu kā lobētājam valsts vai pašvaldību institūcijā.

**VI. Ētikas kodeksa normu pārkāpumu izskatīšana**

35. Iesniegumu, sūdzību vai ziņojumu par cita nodarbinātā iespējamo Ētikas kodeksa normu pārkāpumu, ja ir pamats uzskatīt, ka nodarbinātā rīcība neatbilst Ētikas kodeksa normām, var iesniegt jebkurš nodarbinātais. Iesniegumu, sūdzību vai ziņojumu par nodarbinātā iespējamo Ētikas kodeksa normu pārkāpumu iesniedz tā tiešajam priekšniekam (vadītājam), Valsts policijas priekšniekam vai Ētikas komisijai.

36. Iesniegumā, sūdzībā un ziņojumā par iespējamo Ētikas kodeksa normu pārkāpumu norāda:

36.1. pārkāpumā iesaistīto personu;

36.2. pārkāpuma būtību un apstākļus;

36.3. faktus, kas apstiprina pārkāpuma būtību un norādītos apstākļus.

37. Ja iesniegums, sūdzība vai ziņojums par Ētikas kodeksa normu pārkāpumu satur ziņas par iespējamu disciplinārpārkāpumu, – to attiecīgi izskata saskaņā ar Iekšlietu ministrijas sistēmas iestāžu un Ieslodzījuma vietu pārvaldes amatpersonu ar speciālajām dienesta pakāpēm disciplināratbildības likumu vai Valsts civildienesta ierēdņu disciplināratbildības likumu, vai Darba likumā noteiktajā kārtībā.

38. Ja, izskatot iesniegumu, sūdzību vai ziņojumu, konstatē iespējamo Ētikas kodeksa normu pārkāpumu, bet nekonstatē pamatu disciplinārlietas ierosināšanai, iesniegumu, sūdzību vai ziņojumu nodod izskatīšanai Valsts policijas Ētikas komisijai.

39. Kārtību, kādā Valsts policijas Ētikas komisija izskata nodarbinātā rīcības vai uzvedības neatbilstību Ētikas kodeksam, nosaka Valsts policijas Ētikas komisijas nolikums.

**VII. Noslēguma jautājumi**

40. Atzīt par spēku zaudējušiem Valsts policijas 2014. gada 16. septembra iekšējos noteikumus Nr. 36 “Valsts policijas ētikas kodekss”.

41. Atzīt par spēku zaudējušiem Valsts policijas 2009. gada 24. februāra noteikumus Nr. 1 “Valsts policijas amatpersonas uzvedības noteikumi komunikācijā ar lobētājiem”.

42. Atzīt par spēku zaudējušiem Valsts policijas 2015. gada 8. maija iekšējos noteikumus Nr. 16 “Valsts policijas ētikas komisijas nolikums”.

Saskaņots ar Iekšlietu ministriju 2020. gada 17. janvārī.

Priekšnieks I.Ķuzis

ŠIS DOKUMENTS IR PARAKSTĪTS AR ELEKTRONISKO PARAKSTU UN SATUR LAIKA ZĪMOGU

Žakaite

67829546

solvita.zakaite@vp.gov.lv

Nosūtīšanas uzdevums:

VP kanc-list@vp.gov.lv